Pekarangan utawa pelataran utawa latar iku aréal lemah ing saubengé omah, sing biasané arupa lemah utawa ditanduri suket utawa diatosaké nganggo semèn utawa bata. Sawetara bagéan saka pekarangan kerep uga diolah dadi taman utawa kebon sing ditanduri pethètan utawa kembang. Pekarangan uga kerep ditanduri tanduran-tanduran kang migunani, contoné tanduran sing ngasilaké bahan kanggo gawé panganan kayata: kaérut lan ganyong ngiras kanggo pager tapel wates pekarangan karo omah. Saliyané iku pekarangan utamané ing karang padésan biasa ditanduri tanduran obat kulawarga utawa kerep dicekak TOGA, minangka apotik hidup. Sing ditandur ing apotik hidup iki antara liya tetanduran sing biasa digawé bumbu lan obat, kayata: jaé, kencur, temulawak, kunir, blimbing wuluh lan sapanunggalané.